Dôvodová správa

Predmetom predkladaného materiálu je v zmysle § 28 ods. 3 písm. d) zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon“) návrh a zdôvodnenie použitia majetku Fondu národného majetku Slovenskej republiky vo výške rozsahu nákladov spojených s jeho činnosťou na rok 2012, ktorého konečné schválenie prináleží Národnej rade Slovenskej republiky. Schválenie materiálu v NR SR je podmienené jeho predchádzajúcim prerokovaním vo Výkonnom výbore Fondu národného majetku SR a v Dozornej rade Fondu národného majetku SR a následne vo vláde SR.

V zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov v rozpočtoch jednotlivých subjektov verejnej správy sa uplatňuje rozpočtová klasifikácia, ktorá umožňuje MF SR vytvoriť výstupné zostavy za celý sektor verejnej správy, ktoré poskytnú vláde a parlamentu prehľad o príjmoch a smerovaní výdavkov sektora verejnej správy v rokoch 2012 až 2014, ktorými sa zabezpečia údaje pre medzinárodné porovnávanie. Preto je súčasťou predkladaného materiálu v prílohe č. 3 Návrh rozpočtu na roky 2012 až 2014 podľa rozpočtovej klasifikácie. Záväzným rozpočtom je rozpočet verejnej správy na príslušný rozpočtový rok, teda na rok 2012, pričom rozpočet na nasledujúce dva rozpočtové roky, t. j. na roky 2013 a 2014 je orientačný a bude sa upresňovať v ďalšom rozpočtovom roku.

Návrh rozpočtu nákladov na činnosť FNM SR na roky 2012 až 2014 podľa § 28 ods. 3 písm. d) zákona č. 92/1991 Zb. o podmienkach prevodu majetku štátu na iné osoby v znení neskorších predpisov bol zapracovaný do materiálu „Návrh na použitie majetku FNM SR v rokoch 2012 až 2014 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov“.

Hlavné ciele činností FNM SR vyplývajú z ustanovení zákona č. 92/1991 Zb. o podmienkach prevodu majetku štátu na iné osoby v znení neskorších zmien a doplnkov. V januári 2010 Národná rada Slovenskej republiky schválila novelu zákona, ktorá sa stala záväzným podkladom pre prehodnotenie rozsahu činností fondu. Ťažisko činností FNM SR sa presunulo z realizácie schválených privatizačných projektov na vykonávanie práv akcionára v ním založených akciových spoločnostiach a práv spoločníka v iných než akciových spoločnostiach, uspokojovanie nárokov oprávnených osôb podľa zákona č. 87/1991 Zb. o mimosúdnych rehabilitáciách a zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku, ako aj realizáciu iných právnych úkonov vo verejnom záujme.

V nadväznosti na súčasnú štruktúru, rozsah úloh FNM SR a predpoklad ich ďalšieho vývoja pri plánovaní rozpočtu na rok 2012 sme okrem primárneho princípu, ktorý spočíva v maximálnom zefektívnení prevádzky fondu s cieľom minimalizovať náklady fondu na najnižšiu možnú mieru (navrhované celkové náklady fondu poklesli oproti roku 2011 z 2 832 905 € na 2 791 488 € v roku 2012), uplatnili nasledovné princípy:

v roku 2012 pokračovať v znižovaní počtu zamestnancov Fondu národného majetku SR s cieľom racionalizácie a zefektívnenia činností fondu,

zohľadnenie úpravy odmien štatutárnych orgánov FNM SR v zmysle zákona č. 120/1993 Z. z. o platových pomeroch niektorých ústavných činiteľov Slovenskej republiky v znení noviel,

zohľadnenie nárokov určených na plnenie, ktoré vyplývajú zo záväzkov prevzatých zamestnávateľom v Kolektívnej zmluve FNM SR,

pri kvantifikácii nákladov sa vychádzalo z predpokladaných makroekonomických ukazovateľov.